苏轼
起伏龙行（并叙）
徐州城东二十里，有石潭。
父老云与泗水通，增损清浊，相应不差，时有河鱼出焉。
元丰元年春旱，或云置虎头潭中可以致雷雨，用其说，作《起伏龙行》一首。
何年白竹千钧弩，射杀南山雪毛虎。
至今颅骨带霜牙，尚作四海毛虫祖。
东方久旱千里赤，三月行人口生土。
碧潭近在古城东，神物所蟠谁敢侮。
上欹苍石拥岩窦，下应清河通水府。
眼光作电走金蛇，鼻息为云擢烟缕。
当年负图传帝命，左右羲轩诏神禹。
尔来怀宝但贪眠，满腹雷霆喑不吐。
赤龙白虎战明日，（是月丙辰，明日庚寅。
）倒卷黄河作飞雨。
嗟吾岂乐斗两雄，有事径须烦一怒。